Լարիսա Հովհաննիսյան

Լարիսա Վիրջինիա Հովհաննիսյան (հոկտեմբերի 21, 1988(1988-10-21), Երևան, Հայկական ԽՍՀ, ԽՍՀՄ), ամերիկահայ սոցիալական ձեռներեց, կրթական ակտիվիստ և փորձագետ։ Ծննդյան անունն է Լարիսա Վիրջինիա Ռայան։ Նա  «Դասավանդի՛ր, Հայաստան» կազմակերպության հիմնադիրն է, որը ոչ առևտրային, շահույթ չհետապնդող կազմակերպություն է։ «Դասավանդի՛ր, Հայաստանի» նպատակն է հավաքագրել ԲՈՒՀ-երի շրջանավարտներին և աշխատել ցանկացող մասնագետներին, վերապատրաստել նրանց և Հայաստանի առավել անապահով դպրոցներում աշխատանքի տեղավորել՝ որպես ուսուցիչ։ «Դասավանդի՛ր, Հայաստանը» Teach For All («Կրթություն բոլորի համար») կրթական միջազգային ցանցի 36-րդ գործընկերն է, ցանց, որի նպատակն է աշխարհի յուրաքանչյուր երկրում ապահովել և ընդլայնել որակյալ կրթության հասանելիությունը և հնարավորությունները։


== Վաղ կյանք ==


=== Ընտանիք ===
Լարիսան ծնվել է Հայաստանի մայրաքաղաք Երևանում, Մայա Լեոնիդի Հուրունցի և իռլանդական ծագմամբ ամերիկացի Ջոն Պատրիկ Ռայանի ընտանիքում։ Երբ Լարիսան երեք ամսական էր, ընտանիքը տեղափոխվում է նախ Կալիֆորնիա, ապա՝ Ռուսաստան։ Մանկության մեծ մասը Լարիսան անցկացրել է Մոսկվայում և Երևանում։ Ավագ դպրոցն ավարտելուց հետո, ուսումը շարունակելու նպատակով մեկնում է Միացյալ Նահանգներ։ Լարիսան արցախցի նշանավոր գրող Լեոնիդ Հուրունցի թոռնուհին է։ Ունի նաև կրտսեր քույր՝ Մարգարեթ Ռայանը։


=== Կրթություն ===
Լարիսա Հովհաննիսյանը միջազգային բիզնեսի և ֆրանսերեն լեզվի կրկնակի որակավորում ունի, ինչպես նաև Ս. Նորբերտի քոլեջի «Գրաֆիկական դիզայնի» և «լիբերալ արվեստի» կրտսեր որակավորում։ Նա նաև Արիզոնայի պետական համալսարանի «հատուկ կրթության» մագիստրոս է։


== Կարիերա ==


=== Դասավանդիր, Ամերիկա ===
2010 թվականին Լարիսա Հովհաննիսյանը միացավ «Դասավանդի՛ր, Ամերիկա» (անգլ.՝ Teach For America) ոչ առևտրային կազմակերպությանը։ Կազմակերպության առաքելությունն է հավաքագրել, վերապատրաստել և մոբիլիզացնել ապագա խոստումնալից առաջնորդներին՝ զարգացնել և հզորացնել կրթության անաչառության և գերազանցության շարժումը։ Կազմակերպությունն ընտրում և հավաքագրում է Միացյալ Նահանգների բարձրակարգ համալսարանների շրջանավարտներին և խթանում, որպեսզի նրանք ուսուցչությամբ զբաղվեն։ Լարիսան «Դասավանդի՛ր, Ամերիկա» ծրագրի շրջանակներում, կամավորության սկզբունքով, նշանակվեց Արիզոնայի Գլենդեյլ քաղաքի տարրական և միջին դպրոցում որպես «հատուկ կրթության» ուսուցչուհի։


=== Դասավանդիր, Հայաստան ===

Ոգեշնչված Արիզոնայի իր ուսուցչական փորձառությունից, 2013 թվականին Լարիսա Հովհաննիսյանը որոշում է վերադառնալ Հայաստան և հիմնել «Դասավանդի՛ր, Հայաստան» ծրագիրը, որի նպատակն էր լինելու բարելավել կրթական հնարավորությունները Հայաստանի բոլոր երեխաների համար և բացահայտել իր հայրենիքի երիտասարդների հսկայական ներուժը։ Կազմակերպությունը հավաքագրում և վերապատրաստում է երիտասարդ մասնագետների և նրանց ուղարկում Հայաստանի հեռավոր գյուղեր՝ դասավանդելու մասնագետների կարիք ունեցող առավել անապահով դպրոցներում։ Ծրագրի տևողությունն առնվազն երկու տարի է, որից հետո երիտասարդ ուսուցիչներն իրենք կարող են ընտրել՝ շարունակե՞լ դասավանդել, թե՞ ոչ։ Աշակերտների վերջին գնահատականները արտացոլում են աշակերտների ինչպես ակադեմիական, այնպես էլ անհատական առաջնորդության զարգացման աճ։ Դասասենյակից դուրս, արտադպրոցական պարապմունքների և համայնքային զանազան նախագծերի միջոցով, ուսուցիչներն օգնում են աշակերտներին զարգացնել ոչ ակադեմիական հմտություններ, որոնց կարիքը նրանք ունենալու են իրենց ողջ կյանքում։


== Երաժշտություն ==
2015 թվականին Լարիսան Գրեմմի մրցանակակիր, System of A Down խմբի մենակատար Սերժ Թանկյանի հետ ձայնագրեց «Արի՛ իմ սոխակ» օրորոցայինը։ Երգը դարձավ Հայոց Ցեղասպանության թեմայով նկարահանված «1915» հոգեբանական թրիլերի սաունդթրեքը։ 2016 թվականի ապրիլի 22-ին Լարիսայի ամուսնու՝ Կարին Հովհաննիսյանի ղեկավարությամբ և ջանքերով թողարկվեց երգի տեսահոլովակը։ 2017 թվականի փետրվարին Լարիսան Թամար Կապրելյանի հետ միասին թողարկեց «Սարերի հովին մեռնեմ» երգի քավր տարբերակը։ Թամար Կապրելյանը Genealogy խմբի կազմում ներկայացրել է Հայաստանը Եվրատեսիլում։


== Սոցիալական և կրթական գործունեություն ==
Բացի իր մասնագիտական գործունեությունից, Լարիսա Հովհաննիսյանը նաև կրթական ակտիվիստ է։ Վերջերս տված հարցազրույցներից մեկում նա ասել է. «Ես խորապես համոզված եմ, որ փոփոխությունը, իսկական, իմաստալից փոփոխությունը, սկսվում է մեր դպրոցներից»։ Հովհաննիսյանը 2016 թվականին Երևանում կայացած TEDx համաժողովի խոսնակներից մեկն էր։


== Անձնական կյանք ==
Հովհաննիսյանը ազատ տիրապետում է հայերեն, ռուսերեն և անգլերեն լեզուներին։ 2016 թվականին նա ամուսնացել է ամերիկահայ գրող և կինոռեժիսոր Կարին Հովհաննիսյանի հետ և կրում է Հովհաննիսյան ազգանունը։ Նրանք ապրում են Երևանում։


== Ծանոթագրություններ ==


== Արտաքին հղումներ ==
http://teachforall.org/en/larisa-ryan Archived 2017-06-12 at the Wayback Machine.